5.3.

În noile subsecțiuni B.2 (punctul 3.2 din documentul unic) și F.2 („Informații privind caracteristicile specifice ale produsului”) (punctul 5 din documentul unic), conținuturile parametrilor „licopen” și „luminanță” sunt ajustate, iar parametrul „Vitamina C” este înlocuit de parametrul „Vitamina E (α-tocoferol)”. — Pentru tipul comercial „Redondo Liso” [rotund neted]: Caracteristica „luminanță (L) cuprinsă între 42 și 46,5” este înlocuită cu „luminanță (L) ≥ 35”. Textul „Conținutul de vitamina C al acestui tip de roșii este cuprins între 153 și 195 mg la 100 g de roșii proaspete” este înlocuit cu textul „Conținutul de vitamina E (α-tocoferol) al acestui tip de roșii este ≥ 0,40 mg la 100 g de roșii proaspete”. Textul „Un conținut total de licopen care variază între 21 și 25,8 mg la 100 g de greutate uscată” este înlocuit cu textul „un conținut total de licopen ≥ 26 mg la 100 g de greutate uscată”. — pentru tipul comercial „Tomate Cereza (incluido cóctel)” [roșie-cireașă, inclusiv soiul „cocktail”]: Caracteristica „luminanță (L) cuprinsă între 38 și 40” este înlocuită cu „luminanță (L) ≥ 35”. Textul „Conținutul de vitamina C al acestui tip de roșii este cuprins între 62 și 102 mg la 100 g de roșii proaspete” este înlocuit cu textul „Conținutul de vitamina E (α-tocoferol) al acestui tip de roșii este ≥ 0,30 mg la 100 g de roșii proaspete”. Textul „Un conținut total de licopen care variază între 31,6 și 38,4 mg la 100 g de greutate uscată” este înlocuit cu textul „un conținut total de licopen ≥ 26 mg la 100 g de greutate uscată”. — pentru tipul comercial „Asurcado” [brăzdat]: Caracteristica „luminanță (L) cuprinsă între 38 și 40” este înlocuită cu „luminanță (L) ≥ 35”. Textul „Conținutul de vitamina C al acestui tip de roșii este cuprins între 130 și 155 mg la 100 g de roșii proaspete” este înlocuit cu textul „Conținutul de vitamina E (α-tocoferol) al acestui tip de roșii este ≥ 0,31 mg la 100 g de roșii proaspete”. Textul „Un conținut total de licopen care variază între 35,4 și 44 mg la 100 g de greutate uscată” este înlocuit cu textul „un conținut total de licopen ≥ 26 mg la 100 g de greutate uscată”. — pentru tipul comercial „Oblongo o Alargado” [lunguieț sau alungit]: Caracteristica „luminanță (L) cuprinsă între 38 și 40” este înlocuită cu „luminanță (L) ≥ 35”. Textul „Conținutul de vitamina C al acestui tip de roșii este cuprins între 142 și 186 mg la 100 g de roșii proaspete” este înlocuit cu textul „Conținutul de vitamina E (α-tocoferol) al acestui tip de roșii este ≥ 0,31 mg la 100 g de roșii proaspete”. Textul „Un conținut total de licopen care variază între 10,8 și 13,2 mg la 100 g de greutate uscată” este înlocuit cu textul „un conținut total de licopen ≥ 26 mg la 100 g de greutate uscată”. Motivație: S-a dovedit că cerințele din caietul de sarcini privind IGP, bazate pe un studiu desfășurat de Universitatea din Almeria, „Conținutul de nutrienți și activitatea antioxidantă în cazul a opt soiuri de roșii (Lycopersicon esculentum)”, publicat în 2009, sunt dificil de respectat. Aceste cerințe sunt excesiv de stricte, având ca bază o eșantionare și analiză efectuate în condiții optime, foarte dificil de reprodus în contextul practicilor normale de cultivare și comercializare. În primul rând, este practic imposibil să se atingă nivelurile solicitate de vitamina C în condițiile de maturitate pe care roșiile trebuie să le fi atins la momentul cultivării potrivit caietului de sarcini, întrucât nivelurile de vitamina C scad pe măsură ce roșia maturează. De asemenea, caietul de sarcini prevede niveluri ale licopenului și luminanței cu mult peste cele atinse, de obicei, în zona geografică. În orice caz, nivelurile ajustate de licopen și luminanță, în conformitate cu modificarea solicitată, vor fi în continuare mai mari decât cele găsite în roșii din aceleași soiuri dar din afara zonei geografice, după cum se arată mai jos. Valorile maxime pentru luminanță și licopen prevăzute în caietul de sarcini au fost eliminate întrucât nu există nicio justificare pentru astfel de limite superioare, deoarece valorile mai mari consolidează respectivele caracteristici ale roșiilor, care le oferă consumatorilor o imagine pozitivă a calității și prospețimii lor. În același timp, cerințele pentru cei doi parametri sunt relaxate din motivele explicate mai sus. Reducerea propusă a valorilor celor doi parametri nu implică modificări semnificative ale caracteristicilor tipice de calitate și nici modificări ale calităților organoleptice. Valorile luminanței pentru roșii din zona care nu este acoperită de IGP sunt cel mai adesea cuprinse între 25 și 28; acestea sunt depășite în toate situațiile de tipurile comerciale acoperite. Valoarea minimă a luminanței pentru roșiile vizate de IGP este stabilită la 35. Vitamina C a fost înlocuită de conținutul de vitamina E (α-tocoferol), întrucât nivelul de vitamina C din roșii fluctuează drastic în funcție de stadiul de maturare. Niveluri inițiale foarte ridicate ale vitaminei C au fost raportate în roșii mai puțin maturate, scăzând către finalul termenului de valabilitate a roșiei la 28 mg pentru 100 g de roșii proaspete (Valle și Rodríguez, 2011). Dată fiind această amplă variație, vitamina C nu este considerată un indicator adecvat al calității pentru roșiile dintr-o anumită zonă geografică. Compușii tocoferolului prezintă un grad sporit de stabilitate pe măsură de roșiile se apropie de maturitate. Au fost raportate mici modificări ale concentrației acestor compuși pe măsura maturării (între 7,7 și 11,6 µg per g de roșii proaspete) (Quadrana et al., 2013). În plus, vitamina C și tocoferolii sunt interschimbabili în ceea ce privește capacitatea lor antioxidantă; se cunoaște de multă vreme că cele două tipuri de compuși prezintă un sinergism și o cooperare în ceea ce privește antioxidarea (Niki et al., 1987). Prin urmare, tocoferoli sunt considerați indicatori adecvați ai caracteristicilor benefice în materie de sănătate ale roșiilor și pot fi utilizați în locul vitaminei C, fiind mai eficace în această privință. Diverși factori influențează conținutul de tocoferoli al soiurilor de roșii, cum ar fi salinitatea apei de irigare, cantitatea de potasiu din soluția nutritivă, soiul genetic în cauză și condițiile de mediu speciale (expunere la soare, temperatură și umiditate), specifice zonei. Conținutul de tocoferol din „Tomate La Cañada” depășește media tipică pentru tipuri similare de roșii din afara zonei geografice. Acest fapt este deosebit de relevant în cazul α-tocoferolului, care este cel care are activitate vitaminică E și, prin urmare, este cel mai important dintre compușii tocoferolului dintr-o perspectivă nutrițională. Sinteza tocoferolului și nivelurile ridicate de tocoferol sunt, de asemenea, stimulate de stresul osmotic salin cauzat de conductivitatea electrică ridicată. Valorile medii tipice de α-tocoferol din „Tomate La Cañada” se situează între 0,56 și 0,72 mg la 100 g de roșii proaspete, în funcție de tipul comercial ales, în timp ce valorile cel mai des întâlnite la roșiile care nu sunt acoperite de IGP sunt ≥ 0,14 mg la 100 g de roșii proaspete. Prin urmare, valoarea minimă a α-tocoferolului pentru o roșie acoperită de IGP este stabilită la 0,30 mg la 100 g de roșii proaspete. Luminanța crescută rezultă din fermitatea considerabilă a fructului. Ar trebui să se țină seama și de faptul că valoarea acestui parametru depinde de gradul de maturare; roșiile mai puțin maturate prezintă valori mai înalte ale luminanței. Cu toate acestea, roșiile care au început deja să se înroșească, conțin o cantitate mare de licopen, prezintă valori înalte ale luminanței și au un conținut ridicat de α-tocoferol constituie o excepție.